《游山和白沙晚酌韵十首 其六 南山峡》
明代·王渐逵

溪接重溟涧接溪，断砰回浦曲相迷。染深秋色诸厓静，冲逐寒云落雁低。

狂濑急湍惊客舸，野花閒草失招提。濯缨惯向龙泉去，不管奔流浊似泥。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。